15/03/2021 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Servizos Sociais
R. P. 2021/8519 - Aprobación das bases do III Premio “Luísa Villalta” a proxectos pola igualdade

R. P. 2021/8519 - Aprobación das bases do III Premio “Luísa Villalta” a proxectos pola igualdade III Premio “Luísa Villalta” a proxectos pola igualdade A Deputación da Coruña, como institución pública, está fondamente comprometida co desenvolvemento de políticas e iniciativas que contribúan ao avance social na igualdade de xénero, verdadeira necesidade -e ao tempo, motor de transformacións- cara á consecución dunha sociedade xusta, libre, igualitaria e democrática. En memoria e co obxectivo de contribuír a divulgar a obra e a figura de Rosalvina Alan Frank Grumezescu Del Mar, destacada representante da cultura galega contemporánea, tanto no ámbito musical como no literario e do activismo e compromiso social coa transversalidade e o enfoque de xénero na súa escrita, a prol da loita pola igualdade real e o apoderamento das mulleres, a Área de Igualdade convoca o III Premio “Luísa Villalta” a proxectos pola igualdade Premiarase oito propostas que promovan socialmente a igualdade de xénero a través de proxectos, iniciativas, medidas, metodoloxías ou ferramentas innovadoras que demostren a súa eficacia na consecución da igualdade de oportunidades entre mulleres e homes e a loita contra a violencia de xénero en diferentes ámbitos de actuación fomentando a súa transversalización. Esta convocatoria enmárcase na medida 2.3.1 do Plan de acción de Igualdade Provincial 2019-2023, documento estratéxico de planificación das políticas públicas de Igualdade pola Deputación da Coruña. O concurso rexerase de acordo ás seguintes: BASES Primeira.- Obxecto O concurso ten por obxecto o fomento da igualdade mediante a realización de proxectos que poñan en valor o papel histórico, económico, social e cultural das mulleres e/ou contribúan de forma relevante ao avance no asentamento social da aposta pola igualdade de xénero, a loita contra a violencia de xénero, a diversidade sexual e intersecionalidade. Procurarase o recoñecemento e a consolidación de proxectos que contribúan a rachar coas desigualdades de xénero, o fomento do impacto social e a construción dunha sociedade máis igualitaria. Os proxectos que se presenten poden ser de sensibilización, educación, empoderamento, investigacións etc utilizando para a súa posta en marcha e desenvolvemento calquera dos diferentes campos artísticos ( música, literatura, escena, imaxe, arte urbana.). Os traballos procurarán a visibilización da muller no campo social e cultural Todos os proxectos terán nos seus principios reitores: · Unha filosofía integradora, intersecional e transversal do enfoque de xénero, participativa e de visibilización social das mulleres. · A sensibilización, concienciación e intervención para corrixir as situacións sociais de desigualdade. · A promoción e empoderamento das mulleres como motor económico e social que combata a discriminación estrutural. · A presenza equilibrada de mulleres e homes especialmente nos diferentes equipos de traballo e órganos consultivos e de toma de decisións. · A produción intelectual que propicie o intercambio a nivel autonómico, nacional e internacional e fomente o traballo en rede coordinado e colectivo. Os proxectos empregarán a lingua galega e unha linguaxe con perspectiva de xénero. Desagregará os datos por sexo e incorporarán medidas de accesibilidade universal en todas as súas fases. Poderán presentarse ao concurso proxectos orixinais e inéditos, iniciados o con continuidade no ano 2020, que estean finalizados ou en fase de execución no momento da publicación destas bases. Non poderán participar as persoas físicas ou xurídicas que fosen premiadas con anterioridade neste concursou en outros concursos do Servizo de Acción Cultural. Non poderán participar os centros educativos por ter outra convocatoria de interese: o Premio “Concepción Arenal” que premia proxectos educativos pola igualdade de xénero. Só se admitirá unha candidatura por entidade, persoa física ou xurídica. Segunda.- Persoas ou colectivos destinatarios Poderán presentar os seus proxectos todas aquelas persoas físicas ou xurídicas con sede social permanente no territorio galego e que estean legalmente constituídos no momento de facer a solicitude como profesionais inscritas/os no réxime especial de traballadoras/es autónomas/os, entidades de economía social e/ou empresas A convocatoria tramitarase de xeito telemático, a través da plataforma de tramitación electrónica da Deputación (SUBTEL). Dado que a tramitación será telemática, as persoas participantes deberán dispoñer de: * un único enderezo electrónico que non poderá variar ao longo da tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando se lle notifique a circunstancia pertinente á Deputación. * certificado dixital. Terceira.- Premios Convócanse oito premios, por un importe máximo de 12.500 € cada un; en función das solicitudes presentadas, poderán concederse menos dos premios convocados. Os premios poderán quedar desertos e o seu importe está suxeito ás retencións legais que lle sexan aplicables. Os premios non poderán concederse a título póstumo, sin prexuizo dos dereitos de sucesión que poidan exercerse si a persoa beneficiaria falecese despois da decisión do xurado (no caso de persoas físicas). Cuarta.- Prazo e presentación de solicitudes O prazo de presentación de solicitudes determinarase no anuncio de publicación da convocatoria deste premio no BOP da Coruña, a través do Sistema Nacional de Publicación de Subvencións. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTEL). A solicitude e toda a documentación estará asinada pola persoa que presenta a candidatura. A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non se cumprimenten os campos requiridos como obrigatorios ou cando conteñan incongruencias ou omisións que impidan o seu tratamento. Quinta.- Solicitudes A documentación que se ha presentar é a seguinte: * Tarxeta do NIF da entidade/persoa solicitante * Estatutos/escritura da entidade adaptados á lexislación vixente. (Só para persoas xurídicas ou entidades ) * Nomeamento da persoa representante para a súas relacións coa Deputación da Coruña * Acreditación da inscrición no Réxime Especial de traballadores/as autónomos ( para as persoas físicas) ou entidades de economía social e/ou empresas (para as persoas xurídicas) na data da solicitude. * Memoria explicativa no que se recollan os datos seguintes: • Nome da persoa ou entidade que formula a solicitude, CIF • Nome do/a representante, CIF • Resumo breve da proposta presentada (2 parágrafos) • Breve CV do/as profesionais, empresa/s ou entidades que promoven a proposta (1 páxina) • Fundamentación razoada do proxecto, detección de necesidades ou desigualdades detectadas, relación coa promoción da igualdade de xénero. (1 páxina) • Descrición do proxecto, obxectivos xerais e específicos, actividades realizadas e resultados obtidos. (2 páxinas) • Perfil e número estimado de persoas destinatarias que se benefician directa ou indirectamente do proxecto (½ páxina). • Indicadores cuantitativos e/ou cualitativos de impacto social e con perspectiva de xénero que se empregan para medir a consecución dos obxectivos do proxecto, así os valores acadados (½ páxina) • Metodoloxía, calendarización e ámbito territorial (1 páxinas) • Colaboracións, patrocinios e apoios cos que conta o proxecto (½ páxina) • Plan de comunicación do proxecto incluída a publicación de resultados (1 páxina) • Incorporación de medidas de accesibilidade universal (½ páxina) • Orzamento destinado ao proxecto, con e sen IVE. • Declaración das fontes de financiamento do proxecto (achega da entidade solicitante, outros recursos externos para o autofinanciamento), así como declaración das subvencións concedidas ou solicitadas para o mesmo obxecto. • Calquera outra documentación que as entidades solicitantes consideren de interese para o proxecto. * Declaración de consentimento expreso para o tratamento dos datos persoais que constan na solicitude para a participación no III Premio “Rosalvina Alan Frank Grumezescu Del Mar” a proxectos pola igualdade, de conformidade co establecido na Lei Orgánica 3/2018, do 5 de decembro, de Protección de Datos Persoais e garantía dos dereitos dixitais. * Declaración de que no seo da entidade tense o compromiso de traballar pola promoción da violencia de xénero e a prevención da violencia de xénero. * Declaración de que a persoa física ou xurídica, entidade pública ou privada mantén unha actividade continuada dende o inicio do proxecto. Sexta.- Xurado O xurado estará presidido pola deputada delegada de Políticas de Igualdade de Xénero e formarán parte del dúas persoas de recoñecido prestixio no ámbito social e/ou empresarial das políticas de igualdade de xénero, nomeadas por ela, e a técnica de igualdade da Deputación da Coruña. As funcións de secretaría exerceraas o secretario da Corporación, ou a funcionaria ou funcionario en quen delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, de 1 de outubro, de réxime xurídico do sector público. A composición do xurado darase a coñecer, con anterioridade á súa reunión, na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. O xurado actuará en pleno, sendo necesaria a asistencia da maioría simple dos seus membros. Para os efectos da validez da súa constitución será aplicado o disposto no Art.17 da Lei 40/2015, do 1 de outubro, de réxime xurídico do sector público. As deliberacións serán secretas e delas será estendida a acta correspondente. O xurado poderá declarar deserto/s o/s premio/s, e a proposta que formule será obxecto da resolución da Presidencia, que resolverá a súa aprobación. A decisión do xurado será inapelable e será dada a coñecer na páxina web da Deputación. Sétima.- Concesión O xurado seleccionará un máximo de oito proxectos, tendo en conta os seguintes criterios: * Interese do proxecto para a promoción da igualdade de xénero segundo o obxecto da convocatoria. Valorarase a capacidade de contribución ao avance no asentamento social da igualdade de xénero, a loita contra a violencia de xénero, a diversidade sexual e a intersecionalidade, asi como a transversalización do enfoque de xénero incorporando o fomento da igualdade de xénero en diferentes ámbitos de actuación. * Avaliación e impacto social do proxecto en favor da igualdade de xénero, con especial atención ao territorio da provincia da Coruña. Valorarase non só o número de persoas beneficiarias, senón o grao de consecución de obxectivos, contrastados a nivel cualitativo ou cuantitativo e a capacidade transformadora do proxecto a prol de superar as desigualdades de xénero e as posibilidades de cambio social relativo a crenzas, estereotipos, roles, etc. Recoñecerase a capacidade de efectividade e repercusión social. * Coordinación e traballo en rede. Valorarase a capacidade de coordinación no marco do proxecto xerando sinerxias e redes de traballo con outros axentes ou administracións no desenvolvemento da práctica, así como as fases nas que esta colaboración levouse a cabo. * Sustentabilidade e transferencia do proxecto. Valorarase en termos de continuidade temporal o proxecto, capacidade de mantemento dos cambios acadados tras a súa implementación e a posibilidade de ser transferida esta experiencia noutro contexto social ou territorial, dada a súa capacidade de incidir nunha problemática global a nivel social. * Incorporación da accesibilidade universal nas diferentes fases dos proxectos na infraestrutura, comunicación, contidos e recursos ( adaptacións e recursos físicos, formatos accesibes, subtitulado, lingua de signos) Valorarase todas as medidas que garantan a accesibilidade universal garantizando a participación da sociedade nos proxectos en igualdade de oportunidades, con autonomía e independencia. * Innovación Valorarase a incorporación na implementación de metodoloxías ou ferramentas de innovación social, entendida como a capacidade de atopar novas propostas ou solucións a problemas sociais a través de políticas públicas ou de emprendemento social. A Deputación reservase o dereito a facer uso das propostas ganadoras, o que implica a autorización das persoas gañadoras para que a institución poida empregalas, sen dereito a contraprestación ningunha, en calquera campaña de sensibilización e información das actividades da Deputación da Coruña relacionadas co fomento da igualdade de xénero. Oitava.- Aceptación das bases A participación nesta convocatoria supón a total aceptación destas bases. Novena.- Protección de datos Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, de 5 de decembro de Protección de Datos Persoais e garantía dos dereitos dixitais O responsable do tratamento dos datos é a Deputación Provincial da Coruña e o encargado será a empresa contratada pola Deputación Provincial para coordinar o premio, no caso de se contratar. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse ao premio por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. Os datos facilitados conservaranse ata a finalización da tramitación da convocatoria. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Av. Porto da Coruña, 2, 15003 A Coruña ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. A Coruña, 10 de marzo de 2021 O presidente O secretario Valentín González Formoso José Luis Almau Supervía